भारतीय जनता पार्टी के भूपेन्द्र यादव ने कहा कि पिछड़े वर्ग के लोग आर्थिक और शैक्षणिक रुप से पिछड़े हुए हैं, जिन्हें समाज की मुख्य धारा में शामिल किये जाने की जरुरत है। देश भर में करीब 4800 जातियां पिछड़े वर्ग में शामिल हैं, इनमें से 150 जातियां सम्पन्न हो सकती है। भाजपा समतामूलक समाज की स्थापना करना चाहती है और इसी को ध्यान में रख कर सबका साथ सबका विकास का नारा दिया गया है । आजादी के 70 साल बाद भी कई राज्यों में पिछड़े वर्गो को 27 प्रतिशत आरक्षण नहीं दिया गया है। वहीं राष्ट्रीय जनता दल के मनोज कुमार झा ने जातिगत जनगणना की रिपोर्ट का सवाल उठाया। उन्होंने कहा कि समता मूलक समाज के निर्माण के लिए जनगणना के दौरान जातियों के सामाजिक आर्थिक स्थिति के आकड़ों को इकट्ठा किया जाना चाहिए ।